Page:Medicina de quadrupedibus.djvu/64

8 Wẏþ *nædran slite hrtes horn hæfeð mæȝen eac ælcne wætan to adriȝenne: for þan man hys bruced on eah-sẏlfe. Wið heafod-sare heortes hornes axan fif peniȝe ȝewæȝe drinc mid ane sester wines ⁊ tweȝen wæteres; nim ðæs *æȝwẏlce dæȝ scenc fulne ⁊ drince. Þes drenc eac wambe sar ȝehaþeraþ. Wið toþa waȝunga hortes horn ȝebarned ⁊ ȝecnucad þa teþ ȝetrymeð ȝif his man wislice brucad. Wið wifes *flewsan heortes horn to duste ȝebeaten ⁊ ȝedrucan on wine: sona hẏm bẏð sel. Wið wẏrmas to acwellen hortes horn ȝebernede drinc on haten watere: þa wurmas he acwellaþ ⁊ ut awyrfþ. Nædran eac to acwellanne nim þas hornes axan ⁊ stred þar hi sinde: hẏ fleoþ sona aweȝ. Wid miltan sare hortes horn ȝebærnede þicȝe on swete drence: he þa miltan adriȝed ⁊ þat sar onweȝ afyrred. Wið teter hortes horn ȝebærned meng wið ecede, smure mid þan; hrædlice hẏm cẏmed bot. Eft wið teter of anwlitan to do, heortes horn ȝebærnedne meng wið ele ⁊ smire; þanne ꝥ bedruwod si, eft þu hẏt ȝenywa. Do þis ar sunnan upgange: hradlice nẏt hæled. *Wif-ȝemanan to aweccenne nim heortes sceallen, driȝ, wẏrc to duste, do his dæl on wines drinc: ꝥ awecceð wif-ȝemanon lust. Wið ꝥ ẏlce nim heortes scẏtel ⁊ cnuca to duste, do on wines drinc: hit hæleð þat ylce.

Wið wifa earfodnẏssa þe on hure inwerdlicum stowum earfeðu þrowiaþ, foxes liþu ⁊ his smeru mid ealden ele ⁊